CELEX: 32021D1886
Language: el
Date: 2021-10-27 00:00:00
Title: Εκτελεστική απόφαση (EE) 2021/1886 της Επιτροπής της 27ης Οκτωβρίου 2021 για την τροποποίηση της εκτελεστικής απόφασης (ΕΕ) 2019/570 όσον αφορά τη δημιουργία αποθέματος ικανοτήτων rescEU στον τομέα των χημικών, βιολογικών, ραδιολογικών και πυρηνικών συμβάντων [κοινοποιηθείσα υπό τον αριθμό C(2021) 7570] (Κείμενο που παρουσιάζει ενδιαφέρον για τον ΕΟΧ)

29.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 386/35
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2021/1886 ΤΗΣ ΕΠΙΤΡΟΠΗΣ
         της 27ης Οκτωβρίου 2021
         για την τροποποίηση της εκτελεστικής απόφασης (ΕΕ) 2019/570 όσον αφορά τη δημιουργία αποθέματος ικανοτήτων rescEU στον τομέα των χημικών, βιολογικών, ραδιολογικών και πυρηνικών συμβάντων
         
            
               [κοινοποιηθείσα υπό τον αριθμό C(2021) 7570]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί μηχανισμού πολιτικής προστασίας της Ένωσης (1), και ιδίως το άρθρο 32 παράγραφος 1 στοιχείο ζ),
         Εκτιμώντας τα ακόλουθα:
         
                     (1)
                  
                  
                     Με την απόφαση αριθ. 1313/2013/ΕΕ θεσπίζεται το νομικό πλαίσιο του rescEU. Το rescEU είναι ένα απόθεμα ικανοτήτων σε επίπεδο Ένωσης που αποσκοπεί στην παροχή βοήθειας σε εξαιρετικά κρίσιμες καταστάσεις όταν οι συνολικές υφιστάμενες ικανότητες σε εθνικό επίπεδο και εκείνες για τις οποίες έχουν δεσμευθεί τα κράτη μέλη στο πλαίσιο της ευρωπαϊκής δεξαμενής πολιτικής προστασίας αδυνατούν να διασφαλίσουν αποτελεσματική αντιμετώπιση φυσικών και ανθρωπογενών καταστροφών.
                  
               
                     (2)
                  
                  
                     Σύμφωνα με το άρθρο 12 παράγραφος 2 της απόφασης αριθ. 1313/2013/ΕΕ, οι ικανότητες rescEU πρέπει να καθορίζονται λαμβάνοντας υπόψη τους εντοπισμένους και αναδυόμενους κινδύνους και τις συνολικές ικανότητες και ελλείψεις σε επίπεδο Ένωσης. Το εν λόγω άρθρο καθορίζει επίσης τους τέσσερις τομείς στους οποίους θα πρέπει να επικεντρώνεται ιδιαίτερα το rescEU, οι οποίοι είναι συγκεκριμένα: η εναέρια δασοπυρόσβεση, η επείγουσα ιατρική αντιμετώπιση και τα χημικά, βιολογικά, ραδιολογικά και πυρηνικά (στο εξής: ΧΒΡΠ) συμβάντα, καθώς και οι μεταφορές και οι υλικοτεχνικοί πόροι.
                  
               
                     (3)
                  
                  
                     Η εκτελεστική απόφαση (ΕΕ) 2019/570 της Επιτροπής (2) καθορίζει την αρχική σύνθεση του rescEU όσον αφορά τις ικανότητες και τις απαιτήσεις ποιότητας. Το απόθεμα rescEU περιλαμβάνει, μέχρι στιγμής, ικανότητα εναέριας δασοπυρόσβεσης, ικανότητα ιατρικής εναέριας απομάκρυνσης/εκκένωσης, ικανότητα ιατρικής ομάδας έκτακτης ανάγκης και ικανότητα δημιουργίας αποθέματος ιατρικού εξοπλισμού και/ή μέσων ατομικής προστασίας («ικανότητα ιατροφαρμακευτικού αποθέματος»), καθώς και ικανότητα χημικής, βιολογικής, ραδιολογικής και πυρηνικής απολύμανσης.
                  
               
                     (4)
                  
                  
                     Η ανάλυση των εντοπισθέντων και αναδυόμενων κινδύνων, καθώς και των ικανοτήτων και των ελλείψεων σε επίπεδο Ένωσης αναδεικνύει την ανάγκη αποθέματος ικανοτήτων rescEU στον τομέα των χημικών, βιολογικών, ραδιολογικών και πυρηνικών συμβάντων (στο εξής: απόθεμα ικανοτήτων για ΧΒΡΠ συμβάντα).
                  
               
                     (5)
                  
                  
                     Το απόθεμα ικανοτήτων για ΧΒΡΠ συμβάντα που θα αναπτυχθεί στο πλαίσιο του rescEU θα πρέπει να μπορεί να αντιδρά σε χημικά, βιολογικά, ραδιολογικά και πυρηνικά συμβάντα. Το πλήρες απόθεμα ικανοτήτων για ΧΒΡΠ συμβάντα θα πρέπει να παρέχει το πλεονέκτημα αντίδρασης σε καταστάσεις που περιλαμβάνουν συνδυασμό παραγόντων και, ως εκ τούτου, να δίνει τη δυνατότητα αποτελεσματικής πολύπλευρης ανάπτυξης.
                  
               
                     (6)
                  
                  
                     Κύριο καθήκον του αποθέματος ικανοτήτων rescEU για ΧΒΡΠ συμβάντα είναι να παρέχει αντίμετρα για ΧΒΡΠ συμβάντα, όπως μέσα ατομικής προστασίας, συσκευές, εργαστηριακά εφόδια και υλικοτεχνικά μέσα που μπορούν να χρησιμοποιηθούν για την αντιμετώπιση χημικών, βιολογικών, ραδιολογικών και πυρηνικών συμβάντων. Τα εν λόγω αντίμετρα για ΧΒΡΠ συμβάντα θα μπορούσαν επίσης να χρησιμοποιηθούν για την υποστήριξη άλλων ικανοτήτων rescEU που χρησιμοποιούνται σε περίπτωση μεμονωμένων ή συνδυασμένων χημικών, βιολογικών, ραδιολογικών και πυρηνικών παραγόντων όσον αφορά τις υποδομές, τα κτίρια, τα οχήματα, τον εξοπλισμό και τα κρίσιμα αποδεικτικά στοιχεία και θα μπορούσαν να περιλαμβάνουν θεραπευτικά και άλλα κατάλληλα μέσα που είναι απαραίτητα για το προσωπικό πρώτης επέμβασης και τον πληθυσμό γενικότερα. Το απόθεμα ικανοτήτων για ΧΒΡΠ συμβάντα θα πρέπει να υλοποιηθεί συμπληρωματικά προς το απόθεμα ιατροφαρμακευτικών ικανοτήτων.
                  
               
                     (7)
                  
                  
                     Σύμφωνα με το άρθρο 12 παράγραφος 4 της απόφασης αριθ. 1313/2013/ΕΕ, οι απαιτήσεις ποιότητας για τις ικανότητες αντιμετώπισης που ανήκουν στο rescEU καθορίζονται κατόπιν διαβούλευσης με τα κράτη μέλη.
                  
               
                     (8)
                  
                  
                     Σύμφωνα με τις κατηγορίες επιλέξιμων δαπανών που αναφέρονται στο άρθρο 3ε της εκτελεστικής απόφασης (ΕΕ) 2019/570 και κατόπιν διαβούλευσης με τα κράτη μέλη, θα πρέπει να δημιουργηθεί απόθεμα ικανοτήτων για ΧΒΡΠ συμβάντα για την αντιμετώπιση κινδύνων χαμηλής πιθανότητας με μεγάλο αντίκτυπο.
                  
               
                     (9)
                  
                  
                     Για να παρασχεθεί ενωσιακή χρηματοδοτική συνδρομή για την ανάπτυξη του εν λόγω αποθέματος ικανοτήτων για ΧΒΡΠ συμβάντα, σύμφωνα με το άρθρο 21 παράγραφος 3 της απόφασης αριθ. 1313/2013/ΕΕ, οι επιλέξιμες δαπάνες του θα πρέπει να καθοριστούν λαμβάνοντας υπόψη τις κατηγορίες που ορίζονται στο παράρτημα Ια της εν λόγω απόφασης.
                  
               
                     (10)
                  
                  
                     Ως εκ τούτου, η εκτελεστική απόφαση (ΕΕ) 2019/570 θα πρέπει να τροποποιηθεί αναλόγως.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που αναφέρεται στο άρθρο 33 παράγραφος 1 της απόφασης αριθ. 1313/2013/ΕΕ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εκτελεστική απόφαση (ΕΕ) 2019/570 τροποποιείται ως εξής:
            
                        1)
                     
                     
                        Στο άρθρο 2, η παράγραφος 2 τροποποιείται ως εξής:
                        
                                    α)
                                 
                                 
                                    το στοιχείο ζ) αντικαθίσταται από το ακόλουθο κείμενο:
                                    
                                                «ζ)
                                             
                                             
                                                ικανότητα χημικής, βιολογικής, ραδιολογικής και πυρηνικής (ΧΒΡΠ) απολύμανσης·»
                                             
                                          
                              
                                    β)
                                 
                                 
                                    προστίθεται το ακόλουθο στοιχείο η):
                                    
                                                «η)
                                             
                                             
                                                ικανότητα αποθέματος για χημικά, βιολογικά, ραδιολογικά και πυρηνικά (ΧΒΡΠ) συμβάντα.»
                                             
                                          
                              
                  
                        2)
                     
                     
                        Το άρθρο 3α αντικαθίσταται από το ακόλουθο κείμενο:
                        
                           «Άρθρο 3α
                           Επιλέξιμες δαπάνες για ικανότητες rescEU ιατρικής εναέριας απομάκρυνσης/εκκένωσης, ιατρικής ομάδας έκτακτης ανάγκης τύπου 3, ιατροφαρμακευτικού αποθέματος, ΧΒΡΠ απολύμανσης και αποθέματος για ΧΒΡΠ συμβάντα
                           Κατά τον υπολογισμό της συνολικής επιλέξιμης δαπάνης των ικανοτήτων rescEU λαμβάνονται υπόψη όλες οι κατηγορίες δαπανών που αναφέρονται στο παράρτημα Ια της απόφασης αριθ. 1313/2013/ΕΕ.»
                        
                     
                  
                        3)
                     
                     
                        Τα άρθρα 3β, 3γ και 3στ απαλείφονται.
                     
                  
                        4)
                     
                     
                        Στο άρθρο 3ε, οι παράγραφοι 3 και 4 αντικαθίστανται από το ακόλουθο κείμενο:
                        
                           «3.   Οι ικανότητες rescEU που αναφέρονται στα στοιχεία γ) έως η) του άρθρου 2 παράγραφος 2 δημιουργούνται με σκοπό τη διαχείριση κινδύνων χαμηλής πιθανότητας με μεγάλο αντίκτυπο.
                        
                        
                           4.   Όταν οι ικανότητες rescEU που αναφέρονται στα στοιχεία γ) έως η) του άρθρου 2 παράγραφος 2 αναπτύσσονται δυνάμει του Μηχανισμού της Ένωσης, η χρηματοδοτική συνδρομή της Ένωσης καλύπτει το 100 % των επιχειρησιακών δαπανών, δυνάμει του άρθρου 23 παράγραφος 4β της απόφασης αριθ. 1313/2013/ΕΕ.».
                        
                     
                  
                        5)
                     
                     
                        Το παράρτημα τροποποιείται σύμφωνα με το παράρτημα της παρούσας απόφασης.
                     
                  
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 27 Οκτωβρίου 2021.
            
               
                  Για την Επιτροπή
               
               Janez LENARČIČ
               
                  Μέλος της Επιτροπής
               
            
         
         
            (1)  ΕΕ L 347 της 20.12.2013, σ. 924.
         
            (2)  Εκτελεστική απόφαση (ΕΕ) 2019/570 της Επιτροπής, της 8ης Απριλίου 2019, για τη θέσπιση κανόνων εφαρμογής της απόφασης 1313/2013/ΕΕ του Ευρωπαϊκού Κοινοβουλίου και του Συμβουλίου σχετικά με τις ικανότητες rescEU και για την τροποποίηση της εκτελεστικής απόφασης 2014/762/ΕΕ της Επιτροπής (ΕΕ L 99 της 10.4.2019, σ. 41).
      
      
         
            ΠΑΡΑΡΤΗΜΑ
            Στο παράρτημα της εκτελεστικής απόφασης (ΕΕ) 2019/570 προστίθεται το ακόλουθο τμήμα 8:
            «8.   Δημιουργία αποθέματος χημικών, βιολογικών, ραδιολογικών και πυρηνικών αντιμέτρων και/ή μέσων ατομικής προστασίας με σκοπό τη συνδρομή στον ΧΒΡΠ τομέα
            
            
                        Καθήκοντα
                     
                     
                        
                                    —
                                 
                                 
                                    Δημιουργία αποθέματος ΧΒΡΠ αντιμέτρων, στα οποία περιλαμβάνονται, μεταξύ άλλων, μέσα ατομικής προστασίας, συσκευές, εργαστηριακά εφόδια και υλικοτεχνικά μέσα, καθώς και συμπλήρωση και στήριξη άλλων ικανοτήτων rescEU, όπως οι ικανότητες ΧΒΡΠ απολύμανσης και ανίχνευσης, επιτήρησης και παρακολούθησης για τους σκοπούς της ετοιμότητας και αντιμετώπισης ΧΒΡΠ συμβάντων, συμπεριλαμβανομένων των διασυνοριακών απειλών κατά της υγείας  (1).
                                 
                              
                  
                        Ικανότητα
                     
                     
                        
                                    —
                                 
                                 
                                    Υλικά και συστήματα  (2) απολύμανσης ατόμων, υποδομών, κτιρίων, οχημάτων, ευαίσθητου εξοπλισμού και/ή κρίσιμων αποδεικτικών στοιχείων, συμπεριλαμβανομένης της απολύμανσης από πιθανή μόλυνση με τοξικές βιομηχανικές ουσίες, αναγνωρισμένους πολεμικούς παράγοντες, βιολογικούς μολυσματικούς παράγοντες (παθογόνα), βιοτοξίνες και ραδιονουκλεΐδια·
                                 
                              
                                    —
                                 
                                 
                                    υλικά και συσκευές που είναι απαραίτητα για την ανίχνευση, δειγματοληψία, ταυτοποίηση, επιτήρηση και παρακολούθηση προκειμένου να διατηρείται ασφαλές ένα περιβάλλον δυνητικά εκτεθειμένο σε ΧΒΡΠ παράγοντες·
                                 
                              
                                    —
                                 
                                 
                                    υλικά και συστήματα που απαιτούνται για τον περιορισμό μολύνσεων και τη διαχείριση αποβλήτων και επιβλαβών υποπροϊόντων, συμπεριλαμβανομένων των μολυσμένων υδάτων και ενδυμάτων·
                                 
                              
                                    —
                                 
                                 
                                    υλικά και συστήματα που απαιτούνται για τον περιορισμό και την καταστολή πυρκαγιάς σε περίπτωση ΧΒΡΠ συμβάντος·
                                 
                              
                                    —
                                 
                                 
                                    ιατρικές θεραπείες πρώτης γραμμής, εμβόλια  (3), συναφή συνήθη τεστ ταχείας διάγνωσης και αντίδοτα κατά ΧΒΡΠ παραγόντων (π.χ. ατροπίνη και δισκία ιωδίου)·
                                 
                              
                                    —
                                 
                                 
                                    υποστηρικτικά υλικά και αναλώσιμα μίας χρήσης, όπως αναλώσιμα που χρησιμοποιούνται συμπληρωματικά για την αντιμετώπιση ΧΒΡΠ συμβάντων, εργαλεία που απαιτούνται για τη συντήρηση και τη θέση σε ετοιμότητα (π.χ. πλήρωση φιαλών αέρα), δοχεία για υλικά μολυσμένα με διάφορους παράγοντες·
                                 
                              
                                    —
                                 
                                 
                                    μέσα υλικοτεχνικής υποστήριξης για ΧΒΡΠ συμβάντα όπως, μεταξύ άλλων, σκηνές, εμπορευματοκιβώτια εφοδιαστικής, εξοπλισμός μεταφοράς θυμάτων και σκηνές απολύμανσης σε νοσοκομεία·
                                 
                              
                                    —
                                 
                                 
                                    μέσα ατομικής προστασίας  (4) και συστήματα ανανέωσης ή επαναπλήρωσής τους, κατά περίπτωση, για άτομα που θεωρείται ότι διατρέχουν κίνδυνο  (5), τόσο ως μέλη του προσωπικού πρώτης γραμμής όσο και ως μέλη του πληθυσμού·
                                 
                              
                                    —
                                 
                                 
                                    εργαστηριακά εφόδια, συμπεριλαμβανομένου υλικού δειγματοληψίας, αντιδραστηρίων, εξοπλισμού και αναλώσιμων εργαστηρίου  (6), ώστε να διασφαλίζεται η εργαστηριακή ικανότητα για ΧΒΡΠ κινδύνους·
                                 
                              
                                    —
                                 
                                 
                                    σάκοι νεκροτομείου για σορούς θυμάτων ΧΒΡΠ συμβάντων·
                                 
                              
                                    —
                                 
                                 
                                    κάθε άλλο αντικείμενο, ανάλογα με τις ανάγκες και τον προσδιορισθέντα κίνδυνο.
                                 
                              
                  
                        Βασικές συνιστώσες
                     
                     
                        
                                    —
                                 
                                 
                                    Κατάλληλες εγκαταστάσεις αποθήκευσης εντός της Ένωσης  (7) και κατάλληλο σύστημα παρακολούθησης των αποθεμάτων·
                                 
                              
                                    —
                                 
                                 
                                    κατάλληλες διαδικασίες για τη δέουσα συσκευασία, μεταφορά και παράδοση των προϊόντων που αναφέρονται στο πλαίσιο των ικανοτήτων, όπου υπάρχει ανάγκη·
                                 
                              
                                    —
                                 
                                 
                                    κατάλληλα εκπαιδευμένο προσωπικό για την επιτήρηση και τον χειρισμό των προϊόντων που αναφέρονται στις ικανότητες·
                                 
                              
                                    —
                                 
                                 
                                    κατάλληλο επίπεδο συμμόρφωσης με διεθνή πρότυπα και υποδείγματα λειτουργίας, όπως τα πρότυπα της ΕΕ, της ΠΟΥ ή του ΝΑΤΟ, συμπεριλαμβανομένης, κατά περίπτωση, της σχετικής νομοθεσίας της Ένωσης.
                                 
                              
                  
                        Ανάπτυξη
                     
                     
                        
                                    —
                                 
                                 
                                    Ετοιμότητα αναχώρησης εντός 12 ωρών κατά μέγιστο από την αποδοχή της προσφοράς.
                                 
                              
                  
               (1)  Όπως η έννοια ορίζεται στην απόφαση 1082/2013/ΕΕ.
            
               (2)  Όπως συστήματα ανανέωσης και επαναπλήρωσης μέσων ατομικής προστασίας.
            
               (3)  Οι απαιτήσεις ποιότητας για τα εμβόλια θα πρέπει να είναι αυτές του σημείου 6 ανωτέρω.
            
               (4)  Τα οποία καλύπτουν τις εξής κατηγορίες: i) προστασία των ματιών· ii) προστασία των χεριών· iii) προστασία του αναπνευστικού συστήματος· iv) προστασία του σώματος· και v) προστασία των ποδιών, σε διάφορα μεγέθη.
            
               (5)  Βλ. υποσημείωση 2.
            
               (6)  Τα οποία μπορεί, ενδεικτικά, να περιλαμβάνουν αντιδραστήρια RT-PCR, όπως ένζυμα, αντιδραστήρια εξαγωγής RNA, χρόνο χρήσης μηχανήματος εξαγωγής RNA, χρόνο χρήσης μηχανήματος PCR, εκκινητές και ανιχνευτές, θετικούς μάρτυρες, αναλώσιμα εργαστηρίου PCR (π.χ. σωλήνες, και τρυβλία) και απολυμαντικά.
            
               (7)  Για τους σκοπούς της εφοδιαστικής των εγκαταστάσεων αποθήκευσης, η φράση «εντός Ένωσης» περιλαμβάνει τις επικράτειες των κρατών μελών και των συμμετεχόντων κρατών του μηχανισμού πολιτικής προστασίας της Ένωσης.»